โรงเรียนทวีธาภิเศก

โรงเรียนทวีธาภิเศก (Taweethapisek School; อักษรย่อ : ท.ภ. / T.P.) เป็นโรงเรียนมัธยมศึกษาขนาดใหญ่พิเศษ ประเภทชายล้วน สังกัดสำนักงานเขตพื้นที่การศึกษากรุงเทพมหานคร กระทรวงศึกษาธิการ ตั้งอยู่เลขที่ 505/5 ซอยอิสรภาพ 42 ถนนอิสรภาพ แขวงวัดอรุณ เขตบางกอกใหญ่ กรุงเทพมหานคร มีพื้นที่ 11 ไร่ อยู่ใกล้กับสถานีรถไฟฟ้าใต้ดิน สถานีอิสรภาพ โรงเรียนทวีธาภิเศกก่อตั้งโดยพระบาทสมเด็จพระจุลจอมเกล้าเจ้าอยู่หัว พระราชทานเนื่องในวโรกาสที่ทรงครองราชสมบัตินานเป็นสองเท่าของพระบาทสมเด็จพระพุทธเลิศหล้านภาลัย (รัชกาลที่ 2) ซึ่งเป็นสมเด็จพระบรมอัยกาธิราช

**ประวัติ**
โรงเรียนทวีธาภิเศกเป็นโรงเรียนชายล้วนประจำจังหวัดธนบุรี (โรงเรียนหญิงล้วนประจำจังหวัดธนบุรีคือ โรงเรียนศึกษานารี) ซึ่งพระบาทสมเด็จพระจุลจอมเกล้าเจ้าอยู่หัวได้พระราชทานก่อตั้ง เนื่องในโอกาสที่ทรงครองราชสมบัติยาวนานเป็นสองเท่าของพระบาทสมเด็จพระพุทธเลิศหล้านภาลัย รัชกาลที่ 2 ซึ่งเป็นสมเด็จพระอัยกาธิราช
โรงเรียนวัดอรุณราชวราราม ไม่ปรากฏหลักฐานการสถาปนาที่แน่ชัด โดยหลักฐานที่เก่าแก่ที่สุดอยู่ในรายงานโรงเรียนของสมเด็จพระเจ้าบรมวงศ์เธอ กรมพระยาดำรงราชานุภาพ ที่ทูลเกล้าฯ ถวายพระบาทสมเด็จพระจุลจอมเกล้าเจ้าอยู่หัว ลงวันจันทร์ เดือน 9 ขึ้น 7 ค่ำ ปีระกา สัปตศก จ.ศ. 1247 (2 สิงหาคม พ.ศ. 2428) ระบุว่า "นักเรียนโรงเรียนวัดอรุณราชวราราม มีความรู้ชั้นมูลบทบรรพกิจ เดือน ๘ บุรพาสาธ ๓๔ คน เดือน ๘ อุตราสาธ ๔๕ คน" ซึ่งคาดว่าโรงเรียนอาจจะเปิดทำการสอนตั้งแต่เดือน 8 บุรพาสาธ จ.ศ. 1247 (ไม่ทราบวันที่ ตกระหว่างวันที่ 12 มิถุนายน – 11 กรกฎาคม พ.ศ. 2428) เป็นอย่างน้อย โดยเปิดทำการสอนครั้งแรก ณ กุฏิพระศรีสมโพธิ์ (ต่อมาคือ สมเด็จพระวันรัต (ฑิต อุทโย)) ภายในวัดอรุณราชวราราม
ต่อมาในวันที่ 31 ธันวาคม ร.ศ. 114 (พ.ศ. 2438) ปีมะแม โรงเรียนวัดอรุณราชวราราม ที่ได้เปิดทำการสอนอยู่แล้ว ณ ศาลาต้นจันทน์ ภายในวัดอรุณราชวราราม โดยมีพระครูธรรมรักขิต (สัมฤทธิ์ ลอยเพชร) เป็นครูใหญ่ ทำการสอนตั้งแต่ชั้น 1 ถึงชั้น 4 มีจำนวน 5 ห้องเรียนคือชั้น 1 ชั้น 2 ชั้น 3 ชั้น 4 ก และชั้น 4 ข มีนักเรียนทั้งสิ้น 162 คน ครู 6 คน ได้เกิดเพลิงไหม้เรือนชาวบ้านที่อยู่ใกล้วัดแล้วลุกลามมาถึงกุฏิภายในวัด เกือบไหม้พระอุโบสถ พระบาทสมเด็จพระจุลจอมเกล้าเจ้าอยู่หัวจึงต้องเสด็จมาทรงบัญชาการดับไฟด้วยพระองค์เอง เพราะทรงเกรงว่าไฟจะลุกลามไหม้ไปถึงพระอุโบสถ ซึ่งเป็นที่ประดิษฐานพระบรมสรีรางคารของสมเด็จพระอัยกาธิราชเจ้าของพระองค์ 
พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าให้กระทรวงธรรมการ (ปัจจุบัน คือ กระทรวงศึกษาธิการ) ขยายตัวทางด้านการศึกษา จัดให้มีโรงเรียนมากขึ้น โดยเห็นว่ากระทรวงธรรมการ ได้จัดการเรียนการสอนบริเวณศาลาต้นจันทร์ วัดอรุณราชวรารามอยู่แล้ว จึงทรงพระกรุณาโปรดเกล้าฯ ให้ พระวรวงศ์เธอ กรมหมื่นปราบปรปักษ์เป็นแม่กองปฏิสังขรณ์พระอุโบสถวัดอรุณราชวราราม เมื่อปฏิสังขรณ์แล้วเสร็จ ประจวบกับเวลาที่พระบาทสมเด็จพระจุลจอมเกล้าเจ้าอยู่หัว ได้ทรงดำรงสิริราชสมบัติมาเป็นสองเท่าของพระบาทสมเด็จพระพุทธเลิศหล้านภาลัย จึงทรงบำเพ็ญพระราชกุศลทวีธาภิเษกเมื่อวันที่ 19 กรกฎาคม พ.ศ. 2441
ในการบำเพ็ญพระราชกุศลทวีธาภิเศกนี้ พระบาทสมเด็จพระจุลจอมเกล้าเจ้าอยู่หัว มีพระราชดำริชักชวนพระบรมวงศานุวงศ์ฝ่ายใน ได้ทรงร่วมบริจาคทรัพย์บูชาธรรมเทศนาเพื่อการปฏิสังขรณ์และสถาปนาถาวรวัตถุในวัดแล้ว จึงทรงพระกรุณาโปรดเกล้าให้สร้างโรงเรียนตรงกุฏิสงฆ์ด้านทิศเหนือโรงเรียนวัดอรุณราชวรารามเดิมมาเป็นตึกใหญ่ และพระราชทานนามโรงเรียนว่า ทวีธาภิเศก โดยทรงมีพระราชปรารภในการสร้างโรงเรียนว่า
แต่ต่อมากรมหมื่นปราบปรปักษ์ได้สิ้นพระชนม์ก่อนที่อาคารจะเสร็จ จึงโปรดให้พระเจ้าบรมวงศ์เธอ กรมขุนพิทยลาภพฤฒิธาดารับเป็นแม่กอง และต่อมาได้โปรดเกล้าให้พระยาราชสงคราม (กร หงสกุล) เป็นแม่กอง จนการก่อสร้างสำเร็จในปี พ.ศ 2445 
เฉพาะผู้บริจาคมีรายนามของพระบรมวงศานุวงศ์ที่ทรงบริจาคเงินร่วมในการนี้ มีพระนามร่วมบริจาคทั้งสิ้น 47 ราย รวมเป็นเงินจำนวน 33,484 บาท 30 อัฐ เช่น - สมเด็จพระศรีพัชรินทราบรมราชินีนาถ พระบรมราชชนนีพันปีหลวง เป็นเงิน 2,560 บาท (32 ชั่ง)- สมเด็จพระศรีสวรินทิราบรมราชเทวี พระพันวัสสาอัยยิกาเจ้า เป็นเงิน 2,560 บาท 
โดยพระบาทสมเด็จพระจุลจอมเกล้าเจ้าอยู่หัวมีพระราชหัตถเลขาถึงการก่อสร้างโรงเรียนว่า
ในปี พ.ศ. 2445 เมื่อการก่อสร้างโรงเรียนเสร็จสมบูรณ์พระบาทสมเด็จพระจุลจอมเกล้าเจ้าอยู่หัว ได้มีพระบรมราชโองการให้จัดพิธีฉลองอาคารนี้รวม 2 วัน และได้เสด็จมาเป็นประธานในพิธีด้วยพระองค์เอง และในวันที่ 25 ตุลาคม พ.ศ. 2445 พระบาทสมเด็จพระจุลจอมเกล้าเจ้าอยู่หัว เสด็จพระราชดำเนินทอดผ้าพระกฐิน ณ วัดอรุณราชวราราม และทรงเสด็จมาเยี่ยมโรงเรียนมีนักเรียนเข้าแถวรับเสด็จ 150 คน โดยมีพระครูธรรมรักขิต ครูใหญ่ท่านแรกอ่านคำโคลงยอพระเกียรติ และในปีเดียวกันนี้ กระทรวงธรรมการได้จัดตั้งสามัคยาจารย์สโมสรสถาน (ปัจจุบันคือ คุรุสภา) เพื่อใช้เป็นที่ประชุมอบรมและสอนครูขึ้น ณ โรงเรียนทวีธาภิเศก ก่อนที่จะย้ายที่ประชุมไปยังโรงเรียนสวนกุหลาบวิทยาลัย
เนื่องในโอกาสเพื่อเป็นที่ระลึกในวันสำคัญยิ่ง ได้มีการสร้างเหรียญที่ระลึกแจกพระบรมวงศานุวงศ์ และข้าราชการทั้งฝ่ายหน้าและฝ่ายในเป็นที่ระลึก ด้วยเหตุนี้ทางโรงเรียนทวีธาภิเศก จึงถือวันที่ 19 กรกฎาคม ของทุกปีเป็น "วันทวีธาภิเศก" และใช้สัญลักษณ์ภาพเหมือนรูปเหรียญ ทวีธาภิเศก เป็นตราประจำโรงเรียน
ในปี พ.ศ. 2494 นายวรสิทธิ์ อินทาปัจ ดำรงตำแหน่งอาจารย์ใหญ่ ได้ย้ายโรงเรียนมาตั้ง ณ บริเวณวัดนาคกลางวรวิหาร ซึ่งเป็นที่ตั้งโรงเรียนในปัจจุบันนี้ โดยย้ายนักเรียนชั้นมัธยมปลายบางส่วนมาเรียน ในปีพ.ศ. 2503 เมื่อการก่อสร้างอาคารเรียนเสร็จสมบูรณ์ จึงได้ย้ายนักเรียนทั้งหมดมาเรียน ส่วนอาคารเรียนหลังเดิม ณ วัดอรุณราชวราราม กรมสามัญศึกษา ได้ทำการเปิดสอนในระดับประถมศึกษาชื่อว่า โรงเรียนประถมทวีธาภิเศก
ในปี พ.ศ. 2512 นายเรวัต ชื่นสำราญ เป็นอาจารย์ใหญ่ ได้งบประมาณสร้างตึก 4 ชั้น 18 ห้องเรียน เป็นเงินทั้งสิ้นสองล้านบาท ทำพิธีเปิดเมื่อวันที่ 12 กุมภาพันธ์ โดย พระวรวงศ์เธอ กรมหมื่นพิทยลาภพฤฒิยากร (พระโอรสในพระเจ้าบรมวงศ์เธอ กรมขุนพิทยลาภพฤฒิธาดา) เสด็จมาทรงเป็นประธานในพิธีและได้ประทานนามตึกนี้ว่า ตึกพิทยลาภพฤฒิธาดา ซึ่งก็คือ อาคาร 1 ของโรงเรียนและเปิดใช้มาจนปัจจุบัน

**ระบบการเรียน**
แบบห้องเรียนปกติระดับชั้นมัธยมศึกษาตอนต้น
*แบบโครงการห้องเรียนพิเศษ วิทยาศาสตร์ คณิตศาสตร์ เทคโนโลยี และวิศวกรรม (SMTE)
*แบบโครงการห้องเรียนพิเศษ Mini English Program for Science (MEP-science)
*แผนการเรียนปกติระดับชั้นมัธยมศึกษาตอนปลาย
**วิทยาศาสตร์-คณิตศาสตร์
**ภาษาอังกฤษ-ธุรกิจ
**ภาษาอังกฤษ-คณิตศาสตร์
**ภาษาอังกฤษ
**ภาษาอังกฤษ-ภาษาจีน
**ภาษาอังกฤษ-ภาษาญี่ปุ่น
**ภาษาอังกฤษ-ภาษาฝรั่งเศส
**ภาษาอังกฤษ-ภาษาเยอรมัน
*วิชาเลือกเฉพาะทาง
**วิศวกรรมศาสตร์และนวัตกรรม
**แพทยศาสตร์ เภสัชศาสตร์ และสาธารณสุขศาสตร์
**พาณิชศาสตร์และการบัญชี
**นิเทศน์ศาสตร์และสื่อดิจิทัล
**อักษรศาสตร์ มนุษยศาสตร์ และศิลปศาสตร์
**ศิลปะการอาหารและการโรงแรม
**ศิลปกรรมและสถาปัตยกรรม
**สังคมศาสตร์ รัฐศาสตร์ และนิติศาสตร์
**พลศึกษาและการกีฬา

**สถานที่สำคัญในโรงเรียน**
อาคารพิทยลาภพฤฒิธาดา

**อาคารพิทยลาภพฤฒิธาดา**
อาคารพิทยลาภพฤฒิธาดา ตั้งชื่อตามราชทินนามของพระเจ้าบรมวงศ์เธอ กรมขุนพิทยลาภพฤฒิธาดา สร้างขึ้นระหว่างปี พ.ศ. 2512–2515 โดยพระวรวงศ์เธอ กรมหมื่นพิทยลาภพฤฒิยากร เสด็จเป็นประธานเปิดพิธีอาคารเมื่อวันที่ 12 กุมภาพันธ์ พ.ศ. 2515 พร้อมประทานนามอาคารตามราชทินนามของพระบิดาของพระองค์ เดิมมีกำหนดจะให้ใช้ชื่อว่า ตึกรัชดา ตามพระราชพิธีรัชดาภิเษกในรัชกาลที่ 9 ปัจจุบันเป็นอาคารที่เก่าแก่ที่สุดของโรงเรียน ประกอบไปด้วย ห้องเรียน 14 ห้องเรียน ห้องเรียนชั้น ม.1-2 ห้องกิจกรรมรักษาดินแดน ห้องลูกเสือ ห้องคอมพิวเตอร์ ห้องไร้พรมแดน ห้องพัสดุ ห้องคอมพิวเตอร์ ร้านสวัสดิการร้านค้า และโรงอาหาร

**อาคารสุรชัยรณรงค์**
ตั้งชื่อตามราชทินนามของขุนสุรชัยรณรงค์ ก่อสร้างระหว่างปี พ.ศ. 2518-2520 ประกอบไปด้วย ห้องฝ่ายบริหาร ห้องสมุดอาทร สังขะวัฒนะ คลินิกหมอภาษา ห้องแนะแนว ห้องเรียนสังคมศึกษา ห้องเรียนภาษาไทย ห้องคอมพิวเตอร์นวมินทรานุสรณ์ ห้องเรียน MEP ห้องเรียนชั้น ม.2-3 ศูนย์ปฏิบัติธรรมเทพสิทธินายก ห้องเรียน
บรรยากาศภายในโรงเรียน

** อาคารปราบปรปักษ์**
ตั้งชื่อตามราชทินนามของพระวรวงศ์เธอ พระองค์เจ้าขจรจรัสวงษ์ กรมหมื่นปราบปรปักษ์ ​สร้างขึ้นเมื่อปี พ.ศ. 2521 ประกอบไปด้วย แผนกช่าง ห้องศิลปะ ห้องดนตรีไทย ห้องนาฏศิลป์ ห้องวงโยธวาทิต ห้องการงานอาชีพ และโรงยิมเนเซียม

** อาคารเทพสิทธินายก**
ตั้งชื่อตามราชทินนามของพระเทพสิทธินายก (เหรียง อินฺทสโร) สร้างขึ้นเมื่อปี พ.ศ. 2523-2525 ประกอบไปด้วย ห้องเพชรดอกแก้ว (ห้องโสตทัศนศึกษา) และห้องปฏิบัติการทางวิทยาศาสตร์ รวมไปถึงห้องเรียนพิเศษ SMTE ห้องเรียนพิเศษ MEP-Sci ห้องเรียนต้นแบบการประหยัดพลังงาน ห้องเรียนคณิตศาสตร์ และห้องเรียนการงานอาชีพ

** อาคารหอประชุมพลเอก สุจินดา คราประยูร**
ตั้งชื่อตามชื่อของพลเอกสุจินดา คราประยูร​ สร้างขึ้นเมื่อปี พ.ศ. 2531 ประกอบไปด้วย ห้องฝ่ายบริหาร ห้องเรียนภาษาต่างประเทศ และหอประชุม พลเอก สุจินดา คราประยูร ที่อยู่ชั้นบนสุดของอาคาร

** อาคาร 100 ปี ทวีธาภิเศก โดย พลเอก สุจินดา คราประยูร**
ชั้นล่างเป็นธนาคารโรงเรียน
*พิพิธภัณฑ์โรงเรียนทวีธาภิเศก
เปิดขึ้นในปี พ.ศ. 2535 เป็นอาคาร 4 ชั้น (พิพิธภัณฑ์อยู่ชั้น 2) ติดกับตึก 3 ตึกเอนกประสงค์ ภายในแสดงวัตถุประเภทครุภัณฑ์ประเภทต่าง ๆ และของใช้ในพระบาทสมเด็จพระจุลจอมเกล้าเจ้าอยู่หัว ที่พระราชทานให้แก่โรงเรียนตั้งแต่เริ่มต้น อาทิ นาฬิกาตั้งยอดพระเกี้ยว เป็นนาฬิกาที่พระบาทสมเด็จพระจุลจอมเกล้าเจ้าอยู่หัว พระราชทานให้โรงเรียน ด้านบนประดิษฐานพระจุลมงกุฎจำหลักไม้ที่ประณีตงดงามมาก ตู้พระราชทาน และโต๊ะเก้าอี้พระราชทาน เป็นต้น

**รางวัลที่ได้รับ**
 โรงเรียนรางวัลพระราชทาน พ.ศ.2548- โรงเรียนมัธยมศึกษาดีเด่นของกรมสามัญศึกษา พ.ศ.2533

**ทำเนียบผู้อำนวยการโรงเรียนทวีธาภิเศก**
ขุนอุปการศิลปเสรฐ (สัมฤทธิ์ ลอยเพ็ชร) ครูใหญ่คนแรก ขณะยังเป็นพระภิกษุ

**ศิษย์เก่าที่มีชื่อเสียง**

**ศิษย์เก่าเกียรติยศ**
 ศ.(พิเศษ) สัญญา ธรรมศักดิ์ อดีตประธานองคมนตรี อดีตนายกรัฐมนตรี คนที่ 12 อดีตประธานศาลฎีกา อดีตรองประธานสภาผู้แทนราษฎร คนที่สอง และอดีตอธิการบดีมหาวิทยาลัยธรรมศาสตร์- พล.อ.สุจินดา คราประยูร อดีตนายกรัฐมนตรี คนที่ 19​ อดีตรัฐมนตรีว่าการกระทรวงกลาโหม​ อดีตผู้บัญชาการทหารบก และอตีตผู้บัญชาการทหารสูงสุด- พล.ต.อ.เสรีพิศุทธ์ เตมียเวส อดีตผู้บัญชาการตำรวจแห่งชาติ หัวหน้าพรรคเสรีรวมไทย​ และสมาชิกสภาผู้แทนราษฎร​ แบบบัญชีรายชื่อ พรรคเสรีรวมไทย- อำนวย สุวรรณคีรี อดีตรัฐมนตรีประจำสำนักนายกรัฐมนตรี​ และอดีตสมาชิกสภาผู้แทนราษฎร พรรคประชาธิปัตย์ จังหวัดสงขลา

**บุคคลสำคัญระดับประเทศ**
 ก.ท.ภูมิธรรม เวชยชัย อดีตรักษาการนายกรัฐมนตรี รองนายกรัฐมนตรี รัฐมนตรีว่าการกระทรวงกลาโหม อดีตรัฐมนตรีว่าการกระทรวงพาณิชย์ อดีตรัฐมนตรีช่วยว่าการกระทรวงคมนาคม และอดีตเลขาธิการพรรคเพื่อไทย- พล.อ.มังกร พรหมโยธี อดีตรัฐมนตรีว่าการกระทรวงกลาโหม​ อดีตรัฐมนตรีว่าการกระทรวงมหาดไทย​ อดีตรัฐมนตรีว่าการกระทรวงศึกษาธิการ อดีตรองผู้บัญชาการทหารสูงสุด อดีตรองผู้บัญชาการทหารบก อดีตสมาชิกสภาผู้แทนราษฎร พรรคเสรีมนังคศิลา จังหวัดพระนคร อดีตสมาชิกวุฒิสภา และอดีตนายกสภาจุฬาลงกรณ์มหาวิทยาลัย- ร.อ.อ.หลวงชำนาญนิติเกษตร (อุทัย แสงมณี) อดีตรัฐมนตรีว่าการกระทรวงยุติธรรม อดีตอธิบดีกรมที่ดิน​ และอดีตสมาชิกคณะราษฎร​ สายพลเรือน- จอมพลอากาศ เฉลิมเกียรติ วัฒนางกูร อดีตผู้บัญชาการทหารอากาศ อดีตสมาชิกสภาผู้แทนราษฏร ประเภทที่ 2 อดีตรัฐมนตรีช่วยว่าการกระทรวงคมนาคม และอดีตรัฐมนตรีช่วยว่าการกระทรวงเกษตร- พล.ร.อ.กวี สิงหะ​ อดีตผู้บัญชาการทหารเรือ อดีตรัฐมนตรีช่วยว่าการกระทรวงกลาโหม อดีตสมาชิกวุฒิสภา​ และอดีตสมาชิกสภานิติบัญญัติแห่งชาติ​ - พล.อ.เรืองโรจน์ มหาศรานนท์​ อดีตผู้บัญชาการทหารสูงสุด และอดีตรองหัวหน้าพรรคพลังประชาชน- พล.อ.ไสว ไสวแสนยากร (เจ้าศรีไสว อุ่นคำ)​ อดีตรัฐมนตรีช่วยว่าการกระทรวงคมนาคม​ อดีตผู้ว่าการรถไฟแห่งประเทศไทย อดีตอธิบดีกรมตำรวจ อดีตผู้ช่วยผู้บัญชาการทหารบก และอดีตแม่ทัพภาคที่ 2​ พระราชนัดดาในพระเจ้ามหินทรเทพนิภาธรแห่งหลวงพระบาง- พล.อ.สุชาติ หนองบัว เลขานุการรัฐมนตรีว่าการกระทรวงกลาโหม อดีตสมาชิกสภานิติบัญญัติแห่งชาติ​ และอดีตรองหัวหน้าฝ่ายกิจการพิเศษ คณะรักษาความสงบแห่งชาติ​- ดร.ศุภชัย สมเจริญ อดีตรองประธานวุฒิสภา คนที่สอง​ และอดีตประธานกรรมการการเลือกตั้ง​- ศ.(เกียรติคุณ) เกษม จันทร์แก้ว  องคมนตรี อดีตอธิบดีกรมป่าไม้​ และที่ปรึกษานายกรัฐมนตรี พลเอกเปรม ติณสูลานนท์ และอดีตอาจารย์ประจำภาควิชาอนุรักษ์วิทยา คณะวนศาสตร์ มหาวิทยาลัยเกษตรศาสตร์- ณัฐพงษ์ เรืองปัญญาวุฒิ ผู้นำฝ่ายค้านในสภาผู้แทนราษฎรไทย สมาชิกสภาผู้แทนราษฎร​ แบบบัญชีรายชื่อ หัวหน้าพรรคประชาชน และอดีตสมาชิกสภาผู้แทนราษฎร​ พรรคก้าวไกล​ กรุงเทพมหานคร

**นักการเมือง นักเคลื่อนไหว**
 รังสิมันต์ โรม​ สมาชิกสภาผู้แทนราษฎร​ แบบบัญชีรายชื่อ พรรคประชาชน​ และอดีตแกนนำกลุ่มธรรมศาสตร์เสรีเพื่อประชาธิปไตย- ผศ.ประแสง มงคลศิริ อดีตสมาชิกสภาผู้แทนราษฎร พรรคไทยรักไทย จังหวัดอุทัยธานี- ณัฐชา บุญไชยอินสวัสดิ์​ สมาชิกสภาผู้แทนราษฎร​ พรรคประชาชน​ กรุงเทพมหานคร- ถิรชัย วุฒิธรรม อดีตสมาชิกสภาผู้แทนราษฎร แบบสัดส่วน พรรคเพื่อแผ่นดิน และอดีตสมาชิกสภาผู้แทนราษฎร แบบบัญชีรายชื่อ พรรคเพื่อไทย อดีตสมาชิกสภานิติบัญญัติแห่งชาติ อดีตรองผู้ว่าราชการกรุงเทพมหานคร อุปนายกหลายสมาคมกีฬา ประธานกรรมการเอ็ม พิคเจอร์ส เอ็นเตอร์เทนเม้นท์- นที ธีระโรจนพงษ์​ ผู้ที่เคลื่อนไหวในประเด็นกลุ่มบุคคลที่มีความหลากหลายทางเพศ

**นักวิชาการ**
 ศ.ศราวุฒิ จิตรภักดี รางวัลนักวิทยาศาสตร์รุ่นใหม่ปี 2546 และอาจารย์ประจำภาควิชาชีวเคมี คณะวิทยาศาสตร์ มหาวิทยาลัยมหิดล - รศ.ยุทธนา ตันติรุ่งโรจน์ชัย รางวัลนักวิทยาศาสตร์รุ่นใหม่ปี 2548 และนักวิจัยประจำศูนย์นาโนเทคโนโลยีแห่งชาติ สำนักงานพัฒนาวิทยาศาสตร์และเทคโนโลยีแห่งชาติ กระทรวงการอุดมศึกษา วิทยาศาสตร์ วิจัยและนวัตกรรม- ดร.นำชัย ชีววิวรรธน์ นักวิชาการและที่ปรึกษาของฝ่ายสื่อสิ่งพิมพ์และมัลติมีเดีย สำนักงานพัฒนาวิทยาศาสตร์และเทคโนโลยีแห่งชาติ กระทรวงการอุดมศึกษา วิทยาศาสตร์ วิจัยและนวัตกรรม

**ศิลปิน นักร้อง นักแสดง ผู้กำกับ นักเขียน**
 เสวกโท จมื่นมานิตย์นเรศ (เฉลิม เศวตนันทน์) หนึ่งในผู้ประพันธ์เพลงรำวงมาตรฐาน เพลงปลุกใจ และเป็นนักแสดง- เนาวรัตน์ พงษ์ไพบูลย์ อดีตสมาชิกวุฒิสภา​ อดีตสมาชิกสภาปฏิรูปแห่งชาติ​ กวีซีไรต์ปี 2523 และศิลปินแห่งชาติปี 2536 สาขาวรรณศิลป์- ชิน ฝ้ายเทศ (ชินกร ไกรลาศ) นักร้องลูกทุ่ง และศิลปินแห่งชาติปี 2542 สาขาศิลปะการแสดง- นิวัติ กองเพียร นักเขียน นักวิจารณ์ศิลปะ- ยอดชาย เมฆสุวรรณ ดารา นักแสดง- ทัช ณ ตะกั่วทุ่ง ดารา นักร้อง- ตวงสิทธิ์ เรียมจินดา นักร้อง นักแสดง สมาชิกวงเพื่อน- ฐาปกรณ์ ดิษยนันทน์ ดารา นักแสดง พิธีกร อดีตผู้กำกับละครและผู้บริหารบริษัทกันตนา- ภุชงค์ โยธาพิทักษ์ ดารา นักแสดง พิธีกร- ผศ.องอาจ สิงห์ลำพอง ผู้กำกับโฆษณา และภาพยนตร์ อดีตผู้บริหารช่องเจเคเอ็น 18- วิชัย จงประสิทธิพร ดารา นักแสดง- อธิชาติ ชุมนานนท์ ดารา นักแสดง- ภาสกร บุญวรเมธี ดารา นักแสดง- ธีมะ กาญจนไพริน นักจัดรายการวิทยุ พิธีกร ผู้ประกาศข่าว- นิธิดล ป้อมสุวรรณ ดารา นักแสดง- สมพล ปิยะพงศ์สิริ นักร้อง นักแสดง พิธีกร- สิตางศุ์ บัวทอง เน็ตไอดอล- นรินทร์โชติ วชิรธรนิยมกุล นักแสดง ผู้กำกับ - จิรัชยา ศิริมงคลนาวิน มิสทิฟฟานี่ยูนิเวิร์ส 2016 และมิสอินเตอร์เนชั่นแนลควีน 2017- จตุโชค วิริยะพงศ์ชัย สมาชิกวงบี-มิกซ์- ศักดิ์สุวรรณ วงศ์สุวรรณ ดารา นักแสดง- ชัยรัตน์ พิพิธพัฒนาปราปต์ (ปราปต์) นักเขียน- ศุภกาญจน์ จริยพิเชษฐ์ ยูทูบเบอร์ ช่อง gap.bumseeker

**ด้านกีฬา**
 ทองหล่อ ไตรรัตน์​ ผู้ฝึกสอนกีฬากระบี่กระบอง และผู้ฝึกสอนกีฬาฟันดาบสากล โอลิมปิกทีมชาติไทย- รังสรรค์ วิวัฒน์ชัยโชค หัวหน้าผู้ฝึกสอนสโมสรฟุตบอลโปลิศ เทโร และอดีตนักฟุตบอลทีมชาติไทย- พัทยา เปี่ยมคุ้ม อดีตนักฟุตซอลทีมชาติไทย และอดีตผู้ฝึกสอนฟุตซอลทีมชาติไทย- นาชา ปั้นทอง นักกีฬาเทควันโดทีมชาติไทย- อัจถพันธ์ ขันติวรบท นักกีฬาเทควันโดเยาวชนทีมชาติไทย

**โรงเรียนในเครือ**
 โรงเรียนทวีธาภิเศก บางขุนเทียน- โรงเรียนประถมทวีธาภิเศก

**โรงเรียนคู่พัฒนา**
 โรงเรียนสวนอนันต์- โรงเรียนฤทธิณรงค์รอน

**ดูเพิ่ม**
 พระราชพิธีทวีธาภิเศกในรัชกาลที่ 5

**เชิงอรรถ**

**อ้างอิง**

**แหล่งข้อมูลอื่น**
 โรงเรียนทวีธาภิเศก- Taweethapisek-  ช่องโรงเรียนทวีธาภิเศกในยูทูบ
หมวดหมู่:สถานศึกษาในเขตบางกอกใหญ่
หมวดหมู่:สหวิทยาเขตพระราชวังเดิม
หมวดหมู่:โรงเรียนที่สร้างขึ้นเป็นพระบรมราชานุสรณ์แห่งรัชกาลที่ 5
หมวดหมู่:โรงเรียนที่มีอายุเกิน 100 ปีในประเทศไทย
หมวดหมู่:โรงเรียนที่มีอัตราการแข่งขันสูง
หมวดหมู่:โรงเรียนชายในกรุงเทพมหานคร
หมวดหมู่:โรงเรียนมัธยมศึกษาขนาดใหญ่พิเศษ
หมวดหมู่:โรงเรียนมาตรฐานสากล
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษากรุงเทพมหานคร เขต 1
หมวดหมู่:โรงเรียนที่ก่อตั้งในปี พ.ศ. 2438
หมวดหมู่:ก่อตั้งในสยามในปี พ.ศ. 2438